**VEIKLOS SRITIES VERTINIMO APRAŠYMAS**

2018-10-10

Vilnius

Viešoji įstaiga Centrinė projektų valdymo agentūra (CPVA)

Veiklos sritis - **Ilgalaikių konsultacijų teikimas viešojo sektoriaus institucijoms, rengiančioms ir įgyvendinančioms investicijų projektus.**

*(Įstaiga, įmonė ir jos veiklos sritis, kurios analizė ir vertinimas atlikti einamaisiais metais)*

CPVA Veiklos analizės korupcijos pasireiškimo tikimybei nustatyti darbo grupė (Grupė)

*(Subjektai, atlikę veiklos srities analizę ir vertinimą)*

2018 metai

*(Analizuotas laikotarpis)*

1. VEIKLOS SRITIES ESAMOS SITUACIJOS VERTINIMAS

*(Aprašomi analizės ir vertinimo metu naudoti esamos situacijos vertinimo metodai, veiksmai ir vertinimo kriterijai)*

Analizuota ir vertinta sritis patvirtinta Lietuvos Respublikos finansų ministro 2018 m. birželio 22 d. įsakymu Nr. 1K-226 (6 punktas).

Patvirtinta veiklos sritis susijusi su CPVA Viešosios ir privačios partnerystės skyriaus veikla.

Vykdydama Finansų ministerijos ir finansų ministro valdymo sričiai priskirtų įstaigų, įmonių korupcijos prevencijos tvarkos aprašo, patvirtinto Lietuvos Respublikos finansų ministro 2007 m. rugsėjo 20 d. įsakymu Nr. 1K-261, nuostatas (11 punktas) Grupė parengė su analizuotina ir vertintina veiklos sritimi susijusį klausimyną, kurio klausimai susiję su esminėmis korupcijos riziką sąlygojančiomis prielaidomis.

Pagal klausimyne pateiktus klausimus analizuota ir vertinta, ar faktinės veiklos aplinkybės atitinka teisinį reglamentavimą, ar taikomos priemonės pakankamos užtikrinti priimamų sprendimų skaidrumą (jų pagrįstumą bei aiškumą).

Išanalizavusi veiklos sritį reglamentuojančius teisės aktus bei pasikalbėjusi su Viešosios ir privačios partnerystės skyriaus darbuotojais apie jų faktiškai atliekamas funkcijas bei priimamus sprendimus, Grupė akcentavo šias esmines aplinkybes:

1. Viešosios ir privačios partnerystės skyriaus (VPPS) ekspertai teikia konsultacijas, skirtas visiems viešųjų investicijų projektų planavimo ir įgyvendinimo etapams, vertina Investicijų projektų teikiamą socialinę ekonominę naudą, viešojo ir privataus sektorių partnerystės (VPSP) tikslingumą ir naudą, VPSP dokumentų kokybę;
2. teisinis analizuotos ir vertintos veiklos srities veiklos pagrindas - Lietuvos Respublikos Vyriausybės 2009 m. spalio 14 d. nutarimas Nr. 1290 „Dėl metodinę ir konsultacinę pagalbą teikiančio viešojo juridinio asmens įgaliojimo ir jo funkcijų nustatymo“, kuriuo CPVA pavesta konsultuoti suteikiančiąsias institucijas, valdžios ir privačius subjektus, rengiant ir įgyvendinant viešojo ir privataus sektorių partnerystės (toliau – VPSP) projektus, ir Lietuvos Respublikos Vyriausybės 2009 m. lapkričio 11 d. nutarimas Nr. 1480 „Dėl viešojo ir privataus sektorių partnerystės“, kuriuo pasiūlyta viešojo ir privataus sektorių partnerystės projektus įgyvendinančioms institucijoms dėl metodinės ir konsultacinės pagalbos rengiant ir įgyvendinant viešojo ir privataus sektorių partnerystės projektus kreiptis į viešąją įstaigą Centrinę projektų valdymo agentūrą;
3. konsultacijos teikiamos tik po to, kai sprendimą dėl centrinės valdžios partnerystės projekto įgyvendinimo tikslingumo priima Lietuvos Respublikos Vyriausybė arba savivaldybės taryba. Prieš tai CPVA įvertina partnerystės projekto socialinę ekonominę naudą ir galimybę projektą įgyvendinti partnerystės būdu ir pateikia išvadą. Išvada dėl centrinės valdžios partnerystės projekto įgyvendinimo tikslingumo per Finansų ministeriją teikiama Viešojo ir privataus sektorių partnerystės projektų komisijai. Ši komisija išvadą išnagrinėja ir pateikia siūlymą Lietuvos Respublikos Vyriausybei. Išvada dėl vietos valdžios partnerystės projekto įgyvendinimo tikslingumo teikiama savivaldybės kontrolieriui ir savivaldybės tarybai;
4. siekdamas užtikrinti tinkamą pirmiau nurodytuose teisės aktuose funkcijų atlikimą, CPVA direktorius 2018 m. rugsėjo 19 d. įsakymu Nr. 2018/8-221 patvirtino Viešosios įstaigos Centrinės projektų valdymo agentūros Viešosios ir privačios partnerystės skyriaus konsultacijų teikimo taisyklės (Taisyklės);
5. Taisyklėse nustatytas išsamus prioritetų sąrašas, pagal kurį sprendžiama dėl teikiamos individualios ekspertinės pagalbos besikreipusiems VPSP projektų vykdytojams;
6. esminius sprendimus, susijusius su konsultacijų teikimu, priima VPPS viršininkas, o juos tvirtina CPVA direktorius, pasirašydamas informuojančius apie individualios ekspertinės pagalbos suteikimą raštus;
7. skundų, pranešimų ar kitokio pobūdžio informacijos dėl netinkamos konsultacijų teikimo veiklos negauta;
8. išankstinis konsultacijos teikiančių ekspertų nešališkumas užtikrinamas jiems pasirašant nešališkumo ir nepriekaištingos reputacijos deklaracijas. Viešųjų ir privačių interesų konfliktų prevencija užtikrinta ir reglamentuota CPVA Žmogiškųjų išteklių vadovo Nešališkumo užtikrinimo, nepriekaištingos reputacijos ir privačių interesų deklaravimo procedūroje;

2. VEIKLOS SRITIES VERTINIMO METU NUSTATYTI KORUPCIJOS RIZIKOS VEIKSNIAI

*(Aprašomos sąlygos, įvykiai ir aplinkybės, susijusios su Korupcijos prevencijos įstatymo 6 straipsnio 3 dalyje įtvirtintais kriterijais, galinčios sudaryti prielaidas korupcijai)*

Sistemiškai įvertinusi su nustatyta veiklos sritimi susijusias teisines ir faktines aplinkybes, reikšmingų korupcijos pasireiškimo prielaidų Grupė nenustatė, jos nuomone šioje veiklos srityje prielaidos korupcijos apraiškoms yra minimalios. Jas iš esmės gali lemti tik žmogiškasis veiksnys arba netinkami trečiųjų asmenų veiksmai arba neveikimas.

Atkreiptinas dėmesys, kad su viešojo ir privataus sektorių partnerystės projektų įgyvendinimu susijusios visos CPVA veiklos skaidrumą, nešališkumą bei objektyvumą patvirtina ir tai, kad Lietuvos Respublikos specialiųjų tyrimų tarnyba kreipiasi į CPVA, prašydama pateikti vertinimą dėl investicijų projektų atitikimo teisės aktų reikalavimams bei būdo tinkamumo projektams įgyvendinti pasirinkimo.

3. PRIEŽASTYS, DIDINANČIOS KORUPCIJOS PASIREIŠKIMO RIZIKOS LYGĮ

*(Išsamiai paaiškinamos priežastys, kurios pagrindžia atsiradusius skirtumus tarp esamos situacijos ir tos situacijos, kuri turėtų būti pagal vertinimo kriterijus, įvertinama jų įtaka korupcijos pasireiškimo lygiui)*

Nenustatytos.

4. PASIŪLYMAI DĖL KORUPCIJOS RIZIKOS VEIKSNIŲ NEIGIAMOS ĮTAKOS PANAIKINIMO AR SUMAŽINIMO

*(Pagal įstaigų, įmonių veiklos sričių einamųjų metų analizės ir vertinimo rezultatus pateikiami pasiūlymai dėl korupcijos prevencijos priemonių, kurias tikslinga įgyvendinti)*

Korupcijos rizikos veiksniai nenustatyti.

Grupės preziumavo, kad korupcijos rizikos veiksnių nebuvimą *inter alia* sąlygoja aplinkybė, kad konsultacijos teikiamos viešojo sektoriaus institucijoms, kurios kaip ir CPVA padeda užtikrinti viešąjį interesą.

Grupės vadovas Edmundas Bogavičius